सिपाही के इशारे पर महिला ने बदला था लूट का स्थान
ब्यूटीशियन के साथ पांच दिन पहले हुई लूट का खुलासा हबीबगंज पुलिस ने क्राइम ब्रांच की मदद से कर दिया है। महिला के साथ हुई लूट को गृह मंत्री के बंगले के पास नहीं बल्कि कलियासोत पर अंजाम दिया गया था। आठ लुटेरों को सबक सिखाने के लिए महिला ने पुलिस के एक सिपाही के इशारे पर लूट का स्थान बदल दिया। पुलिस ने आठ आरोपियों को गिरफ्तार कर लिया है, इनमें दसवीं के दो छात्र भी शामिल हैं।
लूट की इस वारदात को 25 फरवरी को अंजाम दिया गया था। एसपी साउथ सिद्धार्थ बहुगुणा के मुताबिक इस वारदात में बंजारी कोलार निवासी अमित तेजी व नेतराम अहिरवार और उसके साथियों का हाथ होने की सूचना मिली थी। हबीबगंज और क्राइम ब्रांच की टीम ने घेराबंदी कर दोनों को बीमाकुंज के पास पकड़ लिया। पूछताछ में आरोपियों ने लूट करना कबूल कर लिया। उनकी निशानदेही पर पुलिस ने दीपक तेजी, कुलदीप गुर्जर, गोलू सोनवानी, अर्जुन पवार, शशिकांत जावा और एक नाबालिग को भी गिरफ्तार कर लिया।
लुटेरे बोले-साहब! हमने तो कलियासोत पर छीना था पर्स
पुलिस अब तक गृह मंत्री के बंगले के पास लूट होना मान रही थी। पूछताछ में आरोपियों ने बोला कि साहब हमने तो महिला का पर्स कलियासोत पर जागरण लेकव्यू कॉलेज के पास छीना था। हम यहां पिकनिक मनाने गए थे। लौटते वक्त एक महिला और युवक साथ बैठे नजर आए। यहां दीपक ने महिला के सिर पर नकली पिस्टल अड़ा दी और पर्स छीनने लगे। इतने में साथ बैठे लड़के ने विरोध किया। इस पर अमित ने छुरी निकालकर लड़के को मारी तो वह भाग गया। पर्स छीनकर सभी आरोपी वहां से भाग निकले। पर्स में एक हजार रुपए और मोबाइल फोन था। पुलिस ने वारदात में इस्तेमाल तीन बाइक, पर्स और मोबाइल फोन जब्त कर लिया है।
सिपाही निकला महिला का दोस्त
महिला के साथ बैठा लड़का नेहरू नगर पुलिस लाइन का सिपाही शरण सिंह था। महिला के साथ उसकी अच्छी दोस्ती थी। महिला ने उसके ही इशारे पर घटनास्थल बदला था। शरण सिंह को सस्पेंड कर दिया गया है। जल्द ही उसके खिलाफ विभागीय जांच शुरू की जा रही है। गुमराह करने वाली महिला के खिलाफ भी पुलिस केस दर्ज करने की तैयारी में है।
hin_Deva hin_Deva hin_Deva hin_Deva hin_Deva hin_Deva hin_Deva